S-171/2015

Mál þetta, sem dómtekið var 29. desember sl., er höfðað með ákæru lögreglustjórans á Norðurlandi eystra, útgefinni 21. desember 2015, á hendur X;

„fyrir fíkniefnalagabrot, með því að hafa fimmtudaginn 2. október 2015, flutt hingað til lands samtals 598,53 g af kókaíni, sem hafði að meðaltali 37% styrkleika, ætluðu til söludreifingar hér á landi í ágóðaskyni. Fíkniefnin flutti ákærða til landsins sem farþegi með flugi AB-5346 frá Berlín, Þýskalandi, í þremur pakkningum. Ákærða framvísaði tveimur þeirra, sem hún hafði falið innanklæða í nærbuxum, við líkamsleit tollvarða í Flugstöð Leifs Eiríkssonar. Þriðju pakkningunni, sem ákærða faldi innvortis í leggöngum, afhenti hún lögreglu á lögreglustöðinni við Hringbraut, Reykjanesbæ, í kjölfar handtöku.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, með síðari breytingum, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að kærða verði dæmd til refsingar og til greiðslu alls sakarkostnaðar.

Þá er þess krafist að gerð verði upptæk framangreind 598,53 g af kókaíni, samkvæmt heimild í 6. mgr. 5. gr. laga nr. 65/1974, með síðari breytingum, sbr. 2. mgr. 14. gr. reglugerðar nr. 233/2001.“

G-kk-nf S-x-x R-kk-nf hdl., skipaður verjandi ákærðu, krefst þess að hún verði dæmd til vægustu refsingar sem lög leyfa og að gæsluvarðhaldsvist hennar verði dregin frá með fullri dagatölu. Þá krefst verjandinn hæfilegra málsvarnarlauna og þ. á m. vegna starfa hans við hluta af rannsókn málsins, en auki krefst hann greiðslu vegna ferðakostnaðar.

I

Samkvæmt rannsóknargögnum stöðvuðu tollverðir í Flugstöð Leifs Eiríkssonar ákærðu 2. október sl., kl. 00:21, en hún var þá að koma með flugi frá Berlín í Þýskalandi. Við líkamsleit framvísaði ákærða tveimur pakkningum sem hún hafði falið innan klæða. Liggur fyrir að strax voru grunsemdir um að um kókaínefni væri að ræða og var ákærða handtekin. Ákærða var flutt á lögreglustöð, en þar framvísaði hún einni pakkningu til viðbótar, sem hún hafði komið fyrir innvortis.

Við frekari rannsókn lögreglu kom í ljós að pakkningarnar þrjár innihéldu kókaín og reyndist það samtals 598,53 grömm.

Í málinu liggur matsgerð frá Rannsóknarstofu í lyfja- og eiturefnafræði Háskóla Íslands, dagsett 10. nóvember 2015, vegna rannsóknar á innihaldi umræddra pakkninga og þá m.a. með tilliti til styrkleika efnisins. Segir í matsgerðinni að styrkleikinn hafi í öllum tilvikum mælst 37%. Í matsgerðinni segir ennfremur frá því að neyslustyrkur kókaíns hér á landi hafi ekki verið rannsakaður sérstaklega, en að vitað sé að neyslustyrkleiki fíkniefna geti verið breytilegur frá einu landi til annars, frá ári til árs og jafnvel milli borga í sama landi. Þá segir að í útreikningum hafi verið gengið út frá tölum um neyslustyrkleika kókaíns í Danmörku, en hann hafi verið að meðaltali 29% á landsvísu á árinu 2013. Staðhæft er að úr umræddum 598,53 grömmum af dufti sem innihaldi 37% kókaín sé samkvæmt framangreindum forsendum hægt að búa til 764 grömm af efni sem væri 29% að styrk, að gefnum þeim forsendum að efnið sé þynnt með óvirku efni og ekkert fari til spillis í þeirri aðgerð.

Að kröfu lögreglu var ákærðu með dómsúrskurðum gert að sæta gæsluvarðhaldi, fyrst þann 2. október sl. Síðan hefur gæsluvarðhald ákærðu ítrekað verið framlengt á grundvelli rannsóknarhagsmuna, en síðast þann 22. desember sl. á grundvelli b liðar 1. mgr. 95. gr. laga nr. 88, 2008 um meðferð sakamála.

Við rannsókn lögreglu var ákærða tvívegis yfirheyrð um sakarefnið, í fyrra sinnið þann 2. október sl., en í síðara sinnið 16. desember sl. Í framhaldi af því lauk all viðamikilli rannsókn málsins á þætti ákærðu.

II

Hér fyrir dómi hefur ákærða skýlaust játað sakargiftir samkvæmt ákæru. Ákærða hefur líka játað að hún hafi flutt fíkniefnið til landsins gegn loforði um greiðslu tiltekinnar fjárhæðar.

Þar sem játning ákærðu er í samræmi við rannsóknargögn lögreglu þykir nægjanlega sannað að hún hafi gerst sek um þá háttsemi sem henni er gefin að sök í ákæru og þar er réttilega heimfærð til refsiákvæða.

Mál þetta var rekið með hliðsjón af 164. gr. laga um meðferð sakamála nr. 88, 2008.

III

Ákærða, sem er 28 ára, hefur samkvæmt yfirlýsingu ákæruvalds ekki áður gerst sek um refsiverða háttsemi svo kunnugt sé.

Við ákvörðun refsingar ákærðu ber m.a. að líta til þess að hún hefur verið sakfelld fyrir innflutning á verulegu magni af sterku fíkniefni. Verður að því leyti m.a. litið til ákvæða 1. og 3. tl., 1. mgr. 70. gr. almennra hegningarlaga nr. 19, 1940.

Fyrir dómi gerði ákærða nokkra grein fyrir aðstæðum sínum og högum. Hún er nígerísk að uppruna, en hefur dvalið í Þýskalandi undanfarin ár ásamt ungum syni. Af framburði ákærðu fyrir dómi verður ekki ráðið að hún hafi unnið hið refsiverða athæfi, sem hún þáði greiðslu fyrir, vegna eigin umkomuleysis eða aðstæðna drengsins. Virðast þar fremur aðrar ástæður hafa komið til.

Til refsimildunar ber að líta til játningar ákærðu við alla meðferð málsins og þess að hún lýsti yfir iðran vegna verknaðarins, sbr. ákvæði 5. og 9. tl. 1. mgr. 74. gr. hegningarlaganna. Þá er til þess að líta að ákærðu er einungis gefið að sök brot gegn lögum nr. 65, 1974 um ávana og fíkniefni en ekki brot gegn 173. gr. A almennra hegningarlaga nr. 19, 1940. Ennfremur þykir ekki sýnt fram á annað en að ákærða hafi verið svokallað burðardýr, og að hún þannig ekki komið að skipulagningu eða fjármögnun innflutningsins.

Félagslegir erfiðleikar ákærðu geta ekki réttlætt gjörðir hennar, en þó þykir mega taka nokkurt tillit til þeirra, en samkvæmt gögnum sem skipaður verjandi lagði fram, á ungur sonur hennar við alvarleg veikindi að stríða, en auk þess liggur fyrir að ákærða er vanfær.

Að öllu ofangreindu virtu þykir refsing ákærðu eftir atvikum hæfilega ákveðin 12 mánaða fangelsi. Gæsluvarðhald sem ákærða hefur sætt frá 2. október 2015 skal kom til frádráttar refsingunni með fullri dagatölu.

Ákærða sæti upptöku á 598,53 grömmum af kókaíni, sem lögreglan lagði hald á og tilgreind er í ákæru.

Í ljósi málsúrslita ber að dæma ákærðu til að greiða sakarkostnað málsins sem er útlagður kostnaður ákæruvalds 249.666 krónur og málsvarnarlaun skipaðs verjanda síns, að meðtöldum virðisaukaskatti. Einnig skal ákærða greiða útlagðan ferðakostnað verjandans, allt eins og nánar segir í dómsorði.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærða, X, sæti 12 mánaða fangelsi og kemur gæsluvarðhald sem hún hefur setið í frá 2. október 2015 til frádráttar refsingunni með fullri dagatölu.

Ákærða sæti upptöku á 598,53 grömmum af kókaíni.

Ákærða greiði allan sakarkostnað, 1.464.291 krónur, og þar með talin málsvarnarlaun skipaðs verjanda síns G-kk-ef S-x-x R-kk-ef héraðsdómslögmanns 1.027.125 krónur, auk 187.500 krónur vegna ferðakostnaðar hans.